Diari Oficial de la Generalitat Valenciana


Sumari del DOGV 2979, del 25-04-1997 (1997/905076)

Resolució d16 d'agost de 1996 de la Direcció General de Qualitat Ambiental, de la Conselleria de Medi Ambient, per la qual es formula declaració d'impacte ambiental.
---------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/res/1996/08/16/(6)/dof/vci/html**

### Dades del document

Número de DOGV
:   2979

Data del DOGV
:   25-04-1997

Secció del DOGV
:   I. DISPOSICIONS GENERALS

Número del document
:   1997/905076


Data del document
:   16-08-1996

Organisme emissor


Tipus de document
:   Resolució

Descriptors 

:   * Domeño
    * vigilància del medi ambient
    * impacte ambiental

Resolució de 16 d'agost de 1996 de la Direcció General de Qualitat Ambiental, de la Conselleria de Medi Ambient, per la qual es formula declaració d'impacte ambiental. Vist l'expedient 242/93-AIA, que té com a objecte l'obertura d'una pedrera per a l'extracció d'arenes caoliníferes i argiles dins del perímetre del permís d'investigació Raquel, número 2409-B, per al passe a concessió minera, al terme municipal de Domeño (Els Serrans), el promotor del qual és l'empresa   
Vist que l'estudi d'impacte ambiental va ser remés pel Servei Territorial d'Indústria i Energia en data 23 de novembre de 1993, en el qual s'indica que la informació pública la duria a terme directament el servei esmentat,   
Vist que, en data 3 d'agost de 1995, es remet un escrit a l'esmentat servei territorial en el qual se li recorda que la tramitació de l'expedient es trobava paralitzada per la falta del certificat de la informació pública, i se li sol·licitava que es comunicara la situació de l'expedient miner, a la qual cosa aquest respon en data 14 de setembre informant que no consta que la informació pública s'haja dut a terme a pesar d'haver comunicat a l'interessat, en data 19 de novembre de 1993, els tràmits que s'hi havia de seguir, la qual cosa se li ha comunicat de nou en aquesta data,   
Vist que l'estudi d'impacte ambiental ha sigut sotmès al tràmit d'informació pública pel Servei Territorial d'Indústria i Energia, mitjançant un anunci publicat en el BOP de València núm. 42, de data 19 de febrer de 1994, sense que s'hi presentaren al·legacions, segons consta en el corresponent certificat del director territorial, rebut en data 9 de juliol de 1996,   
Vist que, com a conseqüència de les consultes realitzades, es van rebre, en les dates que s'indiquen, les següents respostes:   
   
- Informes arqueològic, etnològic i arquitectònic remesos per la Direcció General de Patrimoni Artístic (26 de gener de 1994), dels quals no es desprèn l'existència de restes historicoculturals conegudes o catalogades que pogueren veure's afectades per l'actuació sol·licitada, si bé adverteixen que al lloc proposat encara no s'ha fet l'inventari de jaciments arqueològics i etnològics.   
   
- Informe de la Unitat Forestal remés per la Direcció Territorial de Medi Ambient de València (31 de gener de 1994), en què assenyala que la delimitació del perímetre del permís d'investigació minera anomenat Raquel afecta dos termes municipals (Higueruelas i Domeño) i la forest d'utilitat pública núm. 52.   
- No s'hi va rebre resposta de l'Ajuntament de Domeño.   
Atès que l'explotació projectada es preveu que es faça de forma progressiva en sis fases, amb una duració estimada de 5 anys cadascuna, les quals s'aniran restaurant conforme es desenvolupe l'avanç de les labors extractives,   
Atès que el projecte examinat constitueix un dels supòsits fàctics en els quals resulta preceptiva la formulació d'una declaració d'impacte ambiental amb caràcter previ a la resolució administrativa que s'adopte per a l'aprovació definitiva de l'esmentat projecte, segons es desprèn de l'article 5 de la Llei d'Impacte Ambiental i els concordants del seu reglament,   
Atès que en l'expedient s'han observat els tràmits previstos en el Decret 162/90, de 15 d'octubre, del Consell de la Generalitat Valenciana, pel qual s'aprova el Reglament d'Impacte Ambiental; la Llei 2/1989, de 3 de març, de la Generalitat Valenciana, i altres disposicions aplicables,   
   
Atès que l'article cinquè de la Llei 2/89 atribueix la competència a l'òrgan ambiental per a la declaració d'impacte ambiental dels projectes als quals s'aplique aquesta llei,   
Atès que el Reglament Orgànic i Funcional de la Conselleria d'Agricultura i Medi Ambient, aprovat pel Decret 22/1996, de 5 de febrer, del Consell de la Generalitat Valenciana, atribueix a la Direcció General de Qualitat Ambiental la competència per a la tramitació i formulació de la declaració d'impacte ambiental.   
   
Per tot això, fent ús de les facultats que tinc legalment atribuïdes, formule la següent Declaració d'Impacte Ambiental:   
   
Primer   
Estimar acceptable, a l'únic efecte ambiental, i sense perjudici de la prèvia obtenció de les autoritzacions sectorials que li siguen aplicables, i en especial de la llicència d'activitat municipal, l'explotació minera projectada dins del permís d'investigació Raquel 2.409-B, al terme municipal de Domeño, de conformitat amb el compliment de totes les mesures previstes i proposades en l'estudi d'impacte ambiental i les condicions següents:   
El runam exterior haurà de ser traslladat de nou al buit miner, com a part del rebliment d'estèril previst, tan bon punt l'avanç de l'explotació ho permeta, a fi d'eliminar el més prompte possible l'impacte visual i el risc d'erosió implícits en aquesta. Durant la seua permanència exterior s'hauran d'adoptar les mesures de contenció del material que resulten pertinents (coberta herbàcia, regs freqüents, escullera perimetral...) per a evitar arrossegaments de terres com a conseqüència dels processos erosius.   
   
La cota definitiva del terreny, després de les labors de restauració, haurà de quedar per damunt del llit del barranc (al llarg del seu recorregut) que limita tota la vora meridional de l'explotació i limitar, si calguera, la cota màxima d'excavació prevista. En tot cas es respectarà un modelat geomorfològic concordant amb la hidrografia i el funcionament hidràulic de l'àrea. En cas d'optar per la desviació o modificació parcial del llit del barranc s'haurà de comptar amb la prèvia autorització de la Confederació Hidrogràfica del Xúquer abans de l'inici de les labors mineres.   
   
La xarxa de drenatge de tota la superfície afectada (i restaurada) haurà de resultar igualment concordant amb la xarxa hidrogràfica de la zona, de forma que les escorrenties superficials tinguen eixida natural cap als llits existents, sense deixar àrees deprimides ni entollables al seu interior. En tot cas, s'habilitaran també els elements de retenció de sediments i de dissipació d'energia que calguen per a evitar arrossegaments de partícules sòlides cap als llits naturals.   
   
L'alçària màxima dels bancs de restauració previstos (perfil tipus restaurat; plànol 12) serà de 5 m, en lloc dels 10 m proposats.   
   
Les àrees susceptibles de generar pols, com ara els camins d'accés, plataformes de càrrega i zones d'apilament temporal, hauran de ser regades amb la freqüència necessària per a evitar la proliferació de pols a la zona.   
Es recorda al promotor la prohibició de realitzar qualsevol tipus d'abocament no autoritzat; especialment d'olis o altres residus generats pel manteniment de la maquinària, que hauran de ser gestionats per un taller o gestor autoritzats, d'acord amb la Llei 20/86, Bàsica de Residus Tòxics i Perillosos.   
Si durant el procés d'explotació de la pedrera es trobaren restes paleontològiques, arqueològiques o etnogràfiques, el titular quedarà obligat a fer saber aquest fet a la Conselleria de Cultura, de manera immediata, i a adoptar les mesures pertinents per a la seua protecció i conservació.   
El promotor queda obligat a presentar davant el Servei Territorial d'Indústria i Energia, abans del 31 de gener de cada any, un informe anual en què es recullen el balanç i l'estat actual de l'explotació, respecte als volums extrets i aprofitats i a l'aplicació de les mesures protectores i correctores acceptades per aquesta declaració d'impacte ambiental, com també qualsevol possible incidència en el seu desenvolupament. El Servei Territorial d'Indústria i Energia remetrà a aquesta Conselleria una còpia de l'esmentat informe.   
   
Segon   
Notificar als interessats que, contra aquesta resolució, pel fet de ser un acte de tràmit que no posa fi al procediment ni produeix indefensió, no es pot interposar cap recurs, sense perjudici d'utilitzar els mitjans que en defensa del seu dret estimen pertinents.   
   
Tercer   
Publicar en el Diari Oficial de la Generalitat Valenciana aquesta declaració d'impacte ambiental.   
   
València, 16 d'agost de 1996.- La directora general de Qualitat Ambiental: Gloria Arnandis Boix.


Còpia Permalink ELI